

VLADA REPUBLIKE HRVATSKE

Zagreb, 1. kolovoza 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju suglasnosti za pokretanje postupka ostvarivanja članstva Republike Hrvatske u Azijskoj infrastrukturnoj investicijskoj banci |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

**VLADA REPUBLIKE HRVATSKE**

Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_ godine donijela

**ODLUKU**

**O DAVANJU SUGLASNOSTI ZA POKRETANJE POSTUPKA OSTVARIVANJA ČLANSTVA REPUBLIKE HRVATSKE**

**U AZIJSKOJ INFRASTRUKTURNOJ INVESTICIJSKOJ BANCI**

I.

Ovom Odlukom Vlada Republike Hrvatske daje suglasnost za pokretanje postupka ostvarivanja članstva u Azijskoj infrastrukturnoj investicijskoj banci.

II.

Prihvaća se Pismo prijave za ostvarivanje članstva Republike Hrvatske u Azijskoj infrastrukturnoj investicijskoj banci, u tekstu koji je Vladi Republike Hrvatske dostavilo Ministarstvo financija aktom, KLASA: 910-01/19-01/27, URBROJ: 513-09-02-19-14, od 5. srpnja 2019. godine.

III.

Ovlašćuje se Potpredsjednik Vlade i ministar financija da, u ime Republike Hrvatske, uputi Pismo iz točke II. ove Odluke Azijskoj infrastrukturnoj investicijskoj banci.

IV.

Zadužuje se Ministarstvo financija za komunikaciju i suradnju s Azijskom infrastrukturnom investicijskom bankom te za poduzimanje i koordinaciju daljnjih formalno-pravnih koraka u postupku ostvarivanja članstva Republike Hrvatske u Azijskoj infrastrukturnoj investicijskoj banci.

V.

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_\_\_ 2019.

PREDSJEDNIK

mr. sc. Andrej Plenković

**OBRAZLOŽENJE**

Azijska infrastrukturna investicijska banka (*engl. Asian Infrastructure Investment Bank –* AIIBili Banka), sa sjedištem u Pekingu (Narodna Republika Kina), međunarodna je razvojna banka osnovana 2015. godine na inicijativu Vlade Narodne Republike Kine. Misija AIIB-a je poboljšanje društvenih i socijalnih prilika u regiji koja je definirana kao geografska regija Azije i Oceanije prema klasifikaciji Ujedinjenih naroda, a temeljem Statuta AIIB-a regija je proširena i na Rusku Federaciju. Banka je operativna od siječnja 2016. godine, a njen temeljni kapital iznosi 100 milijardi USD, raspodijeljeno u 1 milijun dionica, svaka vrijednosti 100 tisuća USD: 20% kapitala se uplaćuje (*engl.* *paid in capital)*, dok 80% čini kapital na poziv (*engl. callable capital*). 85% uplate u kapital priznaje se kao službena razvojna pomoć. Od sredine 2017. godine, Banka nosi vrhunski AAA/Aaa rejting.

Članstvo u AIIB-u otvoreno je članicama Međunarodne banke za obnovu i razvoj (*engl. International Bank for Reconstruction and Development* – IBRD iz Grupacije Svjetske banke, Washington, SAD) ili Azijske banke za razvoj (*engl. Asian Development Bank* – ADB, Manila, Filipini). Članice su podijeljene u dvije osnovne skupine: regionalne i neregionalne, a organizirane su kao 12 konstituenci: 9 konstituenci sastavljeno je od regionalnih članica, a 3 od neregionalnih[[1]](#footnote-1).

Statut AIIB-a inicijalno je potpisalo 57 država, podijeljenih u dvije grupe:

1. regionalne članice – države Azije i Oceanije te Ruska Federacija, za koje je statutarno predviđeno sveukupno najmanje 75% kapitala (inicijalno je pristupilo 37 država, među kojima s najvišim udjelom: Kina, Indija, Rusija, Južna Koreja, Australija, Indonezija, Turska, Saudijska Arabija, itd.)
2. neregionalne članice – ostale države koje čine do 25% kapitala (inicijalno je pristupilo 20 država, među kojima i 14 EU članica: Njemačka, Francuska, UK, Italija, Španjolska, Nizozemska, Poljska, Švedska, Austrija, Danska, Finska, Luksemburg, Portugal, Malta; te Švicarska, Norveška i Island).

Do danas je odobreno članstvo za 100 država koje su upisale 96,40% temeljnog kapitala:

1. 44 punopravne regionalne članice, a prema glasačkoj snazi najveće su: Kina (26,53%), Indija (7,61%), Rusija (6,00%), Južna Koreja (3,53%), Australija (3,48%), Indonezija (3,19%), Turska (2,53%), Saudijska Arabija (2,47%), itd. Od EU članica, u regionalnu kvotu ulazi Cipar (0,19%; član od lipnja 2018.).
2. 28 punopravnih neregionalnih članica, među kojima i 18 EU članica: Njemačka (4,18%; najveći udjel u glasačkoj snazi ove skupine), Francuska (3,21%), UK (2,92%), Italija (2,50%), Španjolska (1,78%), Nizozemska (1,14%), Poljska (0,96%), Švedska (0,78%), Austrija (0,67%), Danska (0,55%), Finska (0,50%), Rumunjska (0,31%: članica od prosinca 2018.), Irska (0,29%; članica od listopada 2017.), Luksemburg (0,29%), Portugal (0,28%), Mađarska (0,26%; članica od lipnja 2017.), Malta (0,24%) te odnedavno i Belgija; kao i Švicarska (0,85%), Norveška (0,71%) te Island (0,24%).
3. 28 država u postupku formaliziranja odobrenog članstva: 6 regionalnih i 22 neregionalne (među kojima i Grčka kao EU članica).

Paralelno s pokretanjem inicijative za osnivanje AIIB-a, kineski predsjednik Xi Jinping pokrenuo je inicijativu poznatu danas pod nazivom „Pojas i put“ (engl. *Belt and Road)* ili Novi/moderan put svile, kojim se južna Azija nastoji povezati s Bliskim istokom i Europom kroz prometnu i telekomunikacijsku infrastrukturu. Kao dio ovog mega projekta, Kina je putem platforme Kina+17, koja obuhvaća 12 EU država članica (između ostalih i Republiku Hrvatsku) te 5 balkanskih država, intenzivirala i proširila suradnju s državama istočne, jugoistočne i srednje Europe (u području ulaganja, prometa, financija, znanosti, obrazovanja i kulture) te je definirala tri potencijalna prioritetna područja za gospodarsku suradnju: infrastruktura, visoke tehnologije i zelene tehnologije. U travnju ove godine, Republika Hrvatska bila je domaćin multilateralnog sastanka članica ove platforme, održanog u Dubrovniku. Iako se uočava preklapanje inicijative Pojas i Put s operacijama AIIB-a, radi se o dvije komplementarne, ali odvojene inicijative.

Kao članica IBRD-a, Republika Hrvatska zadovoljava taj osnovni preduvjet za članstvo u AIIB-u. Dodatno, obzirom na geografsku lokaciju, Republika Hrvatska ima potencijal kvalificirati se kao neregionalna članica Banke. Tri su osnovna područja za investicije Banke na području koje nije dio regije:

1. Od predloženih ulaganja na neregionalnom području, prvenstveno će se odobravati ona ulaganja koja za cilj imaju podupiranje trgovine i povezivanje s regijom, uključujući luke, prometne veze, proizvodnju i prijenos električne energije i plinovode. Takvi prijedlozi ulaganja mogu se razmotriti ako su trgovina i povezanost s regijom eksplicitni ciljevi predloženog ulaganja te će se isti pratiti tijekom provedbe. Očekuje se da će većina neregionalnog financiranja biti usmjerena u ovo područje.
2. Ulaganja u globalna javna dobra, posebno projekte za proizvodnju obnovljive energije (uključujući skladištenje ili prijenos), pri čemu bi ta ulaganja trebala biti sadržana u nacionalno utvrđenim doprinosima (*engl. National Determined Contributions*) zemlje ulaganja, kako su definirani Pariškim sporazumom (o klimatskim promjenama) koji je stupio na snagu 4. studenoga 2016. godine. Budući da regiju čini 60% svjetskog stanovništva i 45% svjetskog gospodarstva, ulaganja u proizvodnju energije iz obnovljivih izvora, bez obzira da li su izvršena u regionalnoj ili neregionalnoj državi članici AIIB-a, od značajne su koristi i samoj regiji.
3. Ulaganja u neregionalnim članicama za koje Odbor izvršnih direktora Banke ocijeni da su geografski bliske regiji te da su s njom usko gospodarski integrirane.

Članstvo u Banci omogućilo bi Republici Hrvatskoj i sudjelovanje u upravljanju AIIB-om.

Operacije AIIB-a usmjerene su prvenstveno na definiranu regiju, koja predstavlja čak 45% svjetskog gospodarstva i 60% svjetskog stanovništva. Članstvo Republike Hrvatske u AIIB-u povećalo bi vidljivost hrvatskih tvrtki na natječajima u okviru projekata koje AIIB financira u navedenoj regiji, ali i šire. Naime, kroz prijavljivanje na natječaje AIIB-a hrvatske tvrtke ne samo da bi imale mogućnost doprinositi robnoj razmjeni Republike Hrvatske i ove značajne regije, nego bi ojačale i svoje reference te iskustvo sudjelovanja na međunarodnim natječajima, što bi u konačnici, putem multiplikativnih efekata, doprinijelo daljnjem razvoju gospodarstva Republike Hrvatske, kao i ostalih tržišta.

Vlada Republike Hrvatske donijela je 4. travnja 2019. godine Zaključak kojim se iskazuje interes za ostvarivanjem članstva Republike Hrvatske u Azijskoj infrastrukturnoj investicijskoj banci (Klasa: 022-03/19-07/158, Urbroj: 50301-25/16-19-3). Zaključkom je Vlada Republike Hrvatske zadužila ministra financija da uputi AIIB-u pismo kojim se iskazuje interes, a Ministarstvo financija ovlastila za potrebe daljnje komunikacije i suradnje s AIIB-om.

AIIB je razmotrio iskaz interesa Republike Hrvatske te je 28. svibnja 2019. godine dostavio Ministarstvu financija ponudu za ostvarivanje članstva prema sljedećim indikativnim odredbama i uvjetima:

1. Republika Hrvatska može upisati do 50 dionica temeljnog kapitala AIIB-a, od čega se vrijednost 10 dionica uplaćuje (dionice koje se uplaćuju; engl. *paid-in shares*), dok bi se 40 dionica uplatilo tek na eventualni poziv AIIB-a (dionice na poziv; engl. *callable shares*). Nominalna vrijednost svake dionice iznosi 100.000,00 USD.

Upis 50 dionica bi u slučaju ostvarivanja članstva omogućio Republici Hrvatskoj ukupni kapital u AIIB-u u iznosu 5.000.000,00 USD, od čega se 20% (odnosno 1.000.000,00 USD) efektivno uplaćuje AIIB-u za navedenih 10 dionica. Preostalih 80% (odnosno 4.000.000,00 USD) za 40 dionica na poziv predstavlja potencijalnu obvezu Republike Hrvatske, a plaćanje iznosa upisanog kao kapital na poziv može biti predmetom poziva samo ako i kada bi AIIB to zatražio za podmirenje svojih obveza. Obzirom na niz zemalja u postupku pristupanja Banci, u ovoj fazi nije poznata glasačka snaga koju bi Republika Hrvatska ostvarila upisom dionica i uplatom navedenog iznosa.

1. Plaćanje u svezi dionica koje se uplaćuju, upisanih od strane Republike Hrvatske, izvršilo bi se u pet (5) jednakih godišnjih rata, od kojih bi prva bila plaćena na ili prije datuma polaganja u ime Republike Hrvatske njezine Isprave o pristupu Statutu AIIB-a, a sljedeće rate na ili prije prve, druge, treće i četvrte godišnjice datuma na koji bi Republika Hrvatska postala članica AIIB-a. Svaka rata plaća se u američkim dolarima.

Ponuda AIIB-a sukladna je odluci Odbora direktora AIIB-a, još iz svibnja 2017. godine, prema kojoj Banka, zbog ograničenog broja preostalih neraspoređenih dionica, svim budućim podnositeljima prijave u članstvo može ponuditi upis najviše do 50 dionica temeljnog kapitala, a najmanje 5, pri čemu broj ponuđenih dionica ovisi o BDP-u države. S obzirom na BDP Republike Hrvatske, AIIB je ponudio upis najvećeg mogućeg broja dionica (50), ali skreće pozornost da ponuda vrijedi 6 mjeseci odnosno uzimajući u obzir 31. prosinca 2019. godine kao rok za dovršetak postupka ostvarivanja članstva.

U cilju pokretanja postupka za ostvarivanje članstva, AIIB-u je potrebno dostaviti Pismo prijave za ostvarivanje članstva Republike Hrvatske u AIIB-u, izrađeno prema unaprijed propisanom obrascu danom u prilogu ove Odluke, čije donošenje se predlaže Vladi Republike Hrvatske. Donošenje predmetne Odluke nema fiskalni učinak.

Naime, po zaprimanju Pisma prijave, isto razmatraju upravna tijela AIIB-a: najprije Odbor direktora, a u slučaju njegove pozitivne odluke spomenuti Odbor predlaže Odboru guvernera, kao najvišem tijelu AIIB-a, da odobri članstvo sukladno upućenoj prijavi. Ukoliko bi Odbor guvernera AIIB-a odobrio predmetnu prijavu, Republika Hrvatska bi u cilju ostvarivanja punopravnog članstva dodatno trebala:

1. prihvatiti odredbe Statuta Azijske infrastrukturne investicijske banke (Statut)
2. prihvatiti odredbe i uvjete Rezolucije Odbora guvernera o primitku RH u članstvo
3. poduzeti sve potrebne radnje u skladu sa člankom 44. stavkom 2. Statuta, kako bi na njenom državnom području odredbe navedene u Poglavlju IX Statuta (a koje se odnose na ispunjenje svrhe, ciljeva, statusa, imuniteta i privilegija AIIB-a definiranih tim poglavljem Statuta) proizvodile učinak.

Navedeno bi zahtijevalo novi postupak prema Vladi Republike Hrvatske u cilju donošenja odluke o pokretanju postupka za prihvaćanje odredbi Statuta Azijske infrastrukturne investicijske banke. Nakon provedbe predmetnog postupka te drugih odgovarajućih postupaka sukladno propisima unutarnjeg pravnog poretka Republike Hrvatske, uslijedio bi upis dionica AIIB-a te plaćanje prve rate kapitala koji se uplaćuje, kako je navedeno ranije u tekstu ovog Obrazloženja.

1. Cipar je regionalna članica AIIB-a, ali se nalazi u jednoj od konstituenci neregionalnih članica. [↑](#footnote-ref-1)